กนอ.เรียกผู้ประกอบการแจงระเบียบใช้โควต้า ค
กอน.เรียกผู้ประกอบการ 106 รายชี้แจงระเบียบการใช้โควตา ค หากไม่ทำตามตัดสิทธิ์การใช้ 5 ปี&nbsp; พร้อมช่วยประสานผู้ประกอบการกับโรงงานที่ยังทำสัญญาใช้โควตา ค ไม่ได้&nbsp;
25 ก.พ. 2553

กอน.เรียกผู้ประกอบการ 106 รายชี้แจงระเบียบการใช้โควตา ค หากไม่ทำตามตัดสิทธิ์การใช้ 5 ปี  พร้อมช่วยประสานผู้ประกอบการกับโรงงานที่ยังทำสัญญาใช้โควตา ค ไม่ได้  
นายพงษ์เทพ จารุอำพรพรรณ รองเลขาธิการคณะกรรมการอ้อยและน้ำตาลทราย (กอน.) เปิดเผยภายหลังการหารือร่วมกับผู้ประกอบการจำนวน 106 ราย ที่ใช้น้ำตาลโควตา ค (น้ำตาลเพื่อการส่งออก) เป็นวัตถุดิบเพื่อผลิตสินค้าส่งออก ว่า ได้ชี้แจงต่อผู้ประกอบการถึงการปรับปรุงประกาศคณะกรรมการน้ำตาลทราย เรื่องกำหนดมาตรการควบคุมการจำหน่ายน้ำตาลทรายแก่ผู้ประกอบกิจการ โดยผู้ประกอบการที่ได้สิทธิ์ซื้อน้ำตาลทรายโควตา ค แล้ว ห้ามขอลด ชะลอ หรือยกเลิกการใช้น้ำตาลที่ได้รับสิทธิ์ หรือใช้ในจำนวนที่ต่ำกว่า 70% หากทำผิดจะขยายเวลาการเลิกใช้สิทธิ์เป็นเวลา 5 ปี ซึ่งผู้ประกอบการสามารถขออุทธรณ์การตัดสิทธิ์ได้ แต่ถ้าไม่มีเหตุผลพอก็จะไม่รับฟัง 
อย่างไรก็ตาม ผู้ประกอบการสามารถยื่นขอปรับแผนการใช้น้ำตาลโควตา ค ได้ ซึ่งคณะกรรมการฯจะพิจารณาเป็นรายๆ ไป  เช่น อากาศร้อนสัปปะรดสุกเร็ว มาขอปรับแผนการใช้น้ำตาลเร็วขึ้น หรือผลผลิตออกช้าขอปรับการใช้น้ำตาลช้าลง เป็นต้น รวมถึงกลุ่มผู้ประกอบการที่ได้รับสิทธิ์ใช้โควตา ค แล้วแต่ยังไม่สามารถทำสัญญาซื้อขายกับโรงงานได้ ที่คาดว่าจะมีอยู่กว่า 23-24 ราย จาก 106 ราย ทางกนอ.ก็จะช่วยเป็นตัวประสานงานกับโรงงานน้ำตาลให้ 
 ทั้งนี้ มีผู้ผลิตบางรายไม่สามารถทำสัญญาได้ เนื่องจากโรงงานมีน้ำตาลโควตา ค ไม่เพียงพอ เพราะส่วนใหญ่ขายออกไปหมดแล้ว หรือบางแห่งยังเหลืออยู่แต่ผู้ประกอบการไม่ทราบ กอน.จึงจะเร่งจับคู่ให้แก่ผู้ผลิตที่ขอใช้โควตา ค ได้ใช้ครบตามที่ขอไว้ ไม่ต้องมาใช้น้ำตาลโควตา ก (น้ำตาลเพื่อบริโภคในประเทศ) แทน โดยขณะนี้น้ำตาลโควตา ค ถูกจัดสรรไว้จำนวน 3.6 แสนตัน ทำสัญญาไปแล้ว 2.4 แสนตัน เหลือ 1.2 แสนตัน ที่ยังไม่ได้ทำสัญญา 
“ยืนยันว่าปัญหาขาดแคลนไม่มี โรงงานไม่กักตุนอยู่แล้ว เพราะเงินก็ไปจม โรงงานจึงต้องการขายออกไปให้หมด ส่วนที่ว่าขาดแคลนตอนนี้คงเป็นเพราะกลไกตลาด” นายพงษ์เทพ กล่าว
ขณะที่อุตสาหกรรมที่ใช้น้ำตาลทรายโควงตา ก ที่ต้องการผลิตสินค้าเพิ่มขึ้นช่วงหน้าร้อน เช่น เครื่องดื่ม อาจจะต้องการใช้น้ำตาลเพิ่มขึ้น 20% ทางกอน.ก็คอยดูแลอยู่แล้ว และโรงงานเหล่านี้ก็คงไม่จำเป็นต้องกักตุน เพราะราคาในประเทศไม่ได้ขึ้นราคา 
สำหรับการออกตรวจสอบโรงงานี่ใช้น้ำตาลโควตา ค พบว่ามีบางโรงงานเปลี่ยนมาใช้โควตา ก ตามที่คาดการณ์ไว้ เพราะราน้ำตาลในประเทศและต่างประเทศต่างกันประมาณ 4-5 บาทต่อกิโลกรัม โดยโรงงานที่เข้าไปตรวจสอบจะเน้นโรงงานที่ได้รับสิทธิ์ใช้โควตา ค แต่ยังไม่ทำสัญญา และที่ได้รับสิทธิ์แล้วแต่ทำสัญญาบางส่วน
นายประจวบ ตยาคีพิสุทธิ์ รองประธานกรรมการบริหารสมาคมอุตสาหกรรมเครื่องดื่ม กล่าวว่า อุตสาหกรรมเครื่องดื่มถูกมองเป็นจำเลยของสังคม ซึ่งในอุตสาหกรรมทั้งหมดใช้น้ำตาลเพียง 3.6 แสนตัน จากน้ำตาล 7 ล้านตันที่ผลิตได้ โดยอุตสาหกรรมเครื่องดื่มใช้เพียง 7-8 หมื่นตันเท่านั้น หากโรงงานกักตุนจริงๆ ก็คงไม่ทำให้น้ำตาลขาดแคลน  
“สำหรับโทษการตัดสิทธิ์ 5 ปี ก็ถือว่ารุนแรง แต่ไม่ได้เป็นกังวลเพราะทำตามกฎหมายอยู่แล้ว” นายประจวบ กล่าว